Uz 15.12.2017. Nr. 1-2.79/4089 Sabiedrisko pakalpojumu regulēšanas komisijai

Par Nacionālo numerācijas plānu un numerācijas resursa izmantošanu

Sabiedrisko pakalpojumu regulēšanas komisija (turpmāk- Regulators) 2017.gada 15.decembra vēstulē Nr.1-2.79/4089 norāda uz nepieciešamību veikt grozījumus Ministru kabineta 2015.gada 30.jūnija noteikumos Nr.367 “Nacionālais numerācijas plāns” (turpmāk - Nacionālais numerācijas plāns), lai iedalītu papildu numerācijas resursus lietu internetam (*Internet of Things*) (turpmāk - IoT)/starp-ierīču saziņai mašīnas-mašīnas sakariem (*Machine-to-machine*) (turpmāk - M2M).

Satiksmes ministrija, izstrādājot Latvijas Republikas Elektronisko sakaru nozares politikas plāna 2017.-2020.gadam projektu (VSS-865) (turpmāk – Plāna projekts) secināja, ka Plāna projektā nav nepieciešams iekļaut uzdevumu veikt grozījumus Nacionālajā numerācijas plānā un iedalīt papildu numerācijas resursus IoT/M2M pakalpojumiem. Plāna projekta izstrādes ietvaros par šo secinājumu netika saņemti iebildumi ne no elektronisko sakaru nozares nevalstiskajām organizācijām, ne citām plāna izstrādē un saskaņošanā iesaistītajām institūcijām, izņemot Regulatoru.

Regulators vērš uzmanību uz tendenci, ka turpmākajos 10 gados būtiski pieaugs IoT/M2M pakalpojumu izmantošanas apjoms. Satiksmes ministrija piekrīt pieaugošajai tendencei, tomēr atzīmē, ka Latvijā piešķirto numuru apjoms ievērojami pārsniedz valstī faktiski nodrošināto elektronisko sakaru pakalpojumu pieslēgumu skaitu. Lielākā daļa no elektronisko sakaru komersantiem piešķirtajiem numuriem pašreiz netiek izmantoti elektronisko sakaru pakalpojumu sniegšanai, bet gan nodrošina rezervi turpmākajai pakalpojumu attīstībai. Latvijas Informācijas un komunikācijas tehnoloģijas asociācijas (LIKTA) un Latvijas Interneta asociācijas (LIA) kopējie aprēķini liecina, ka šobrīd IoT/M2M pieslēgumu skaits Latvijā nesasniedz pat 300 000, tāpēc brīvie numerācijas resursi ir pilnīgi pietiekami minēto pakalpojumu nodrošināšanai un attīstībai. Arī Regulators savā vēstulē norāda, ka tuvāko trīs līdz četru gadu laikā var tikt atbrīvoti vairāki miljoni numuru, kopumā neizmantotajam numerācijas resursu apjomam sasniedzot 50,2 miljonus numuru.

Papildus tam jāatzīmē, ka diskusiju ietvarā par valsts nodevas ieviešanu par visu Nacionālajā numerācijas plānā iekļauto numuru lietošanas tiesībām, Regulators prognozē, ka elektronisko sakaru komersanti pēc minētās nodevas ieviešanas varētu atteikties no līdz pat 75% no iepriekš piešķirtajiem, bet neizmantotajiem numuriem, tādējādi radot brīvus numurus, kurus būs iespējams piešķirt citiem elektronisko sakaru komersantiem aktīvai izmantošanai, tostarp IoT/M2M pakalpojumu nodrošināšanai.

Starptautiski jautājums par papildu numerācijas resursu iedalīšanu IoT/M2M pakalpojumiem nav regulēts. Piemēram, Eiropas Elektronisko sakaru regulatoru iestādes (*Body of European Regulators for Electronic Communications* (BEREC)) 2016.gada ziņojumā par lietu interneta attīstīšanu (BoR (16) 39) secināts, ka IoT attīstībai nav nepieciešams speciāls vai īpašs regulējums[[1]](#footnote-1). Eiropas Pasta un telesakaru administrāciju konferences (*European Conference of Postal and Telecommunications Administrations* (CEPT)) Elektronisko sakaru komitejā (*Electronic Communications Committee* (ECC)) izstrādātajā ieteikumā[[2]](#footnote-2) nacionālās regulējošās iestādes ir aicinātas kopā ar tirgus dalībniekiem rast risinājumu Nacionālajā numerācijas plānā M2M lietojumiem, nenosakot par pienākumu iedalīt papildu numerācijas resursus. Vienlaikus nacionālās regulējošās iestādes arī aicinātas apsvērt esošo numerācijas diapazonu izmantošanu vai, resursu trūkuma gadījumā, iedalīt jaunus numerācijas resursus M2M lietojumiem. Šajā ieteikumā arī secināts, ka numerācijas resursu piesaiste M2M pakalpojuma nodrošināšanai ir vērtējams kā īstermiņa vai vidēja termiņa risinājums, savukārt, ilgtermiņa risinājums ir plašs Interneta protokola sestās versijas (IPv6) adrešu pielietojums.

Eiropas Savienības dalībvalstu pieeja numerācijas resursu iedalīšanai IoT/M2M pakalpojumiem vērtējama kā atšķirīga un atbilstoša katras valsts nacionālajiem apstākļiem, proti, attiecīgās valsts numerācijas plāna struktūrai, brīvo numerācijas resursu pieejamībai, praksei, ka numerācijas plānā pieņemts iedalīt atsevišķus garantētus numerācijas diapazonus konkrētiem pakalpojumiem u.tml. Līdz ar to ne vienmēr citu valstu pieredze un prognozes var tikt viennozīmīgi attiecinātas uz Latvijas elektronisko sakaru nozares tirgu.

Latvijas elektronisko sakaru nozares nevalstisko organizāciju attieksme jautājumā par papildu numerācijas resursu iedalīšanu IoT/M2M pakalpojumiem nav viennozīmīga. LIKTA, kas pārstāv lielākos numerācijas resursu lietotājus, piemēram, sabiedrību ar ierobežotu atbildību “Latvijas Mobilais Telefons” un sabiedrību ar ierobežotu atbildību “Lattelecom”, neatbalsta jauna diapazona atvēršanu, piekrītot Satiksmes ministrijas secinājumiem par to, ka neredz īstermiņā vai vidējā termiņā nepieciešamību pēc papildu numerācijas resursiem un norāda, ka nepieciešams pretējs process Nacionālā numerācijas plāna konsolidācijas virzienā. Ieceri noraidošie apsvērumi balstīti secinājumos, ka šobrīd Latvijā nav novērojams numerācijas resursu trūkums turpmākai IoT/M2M pakalpojumu attīstībai, tehnoloģiskā attīstība un pāreja uz Interneta protokola tehnoloģijām elektronisko sakaru nozarē ir paredzama, līdz ar to grozījumi Nacionālajā numerācijas plānā radīs lieku administratīvo slogu elektronisko sakaru komersantiem, kā arī ierobežos galalietotāju iespējas izmantot SIM kartes tirgū pieejamajos IoT/M2M risinājumos. Savukārt Latvijas Telekomunikāciju asociācija, kas pārstāv sabiedrību ar ierobežotu atbildību “Tele2” un akciju sabiedrību“Telekom Baltija” pauž daļēji atbalstošu viedokli, tādējādi, atbalstot papildu numerācijas resursu iedalīšanu IoT/M2M pakalpojumiem ar nosacījumu, ka elektronisko sakaru komersantiem netiek liegta iespēja izmantot jau piešķirtos numerācijas resursus IoT/M2M pakalpojumiem. Latvijas Elektronisko komunikāciju asociācija, kura norāda, ka tās biedru pamatdarbība nav IoT/M2M pakalpojumi, atbalsta papildu numerācijas resursu iedalīšanu, ņemot vērā tendenci SIM karšu pielietojuma pieaugumam pakalpojumiem, kas nav saistīti ar balss pakalpojumiem, kā arī atzīmējot nepietiekamo IPv6 adrešu pielietojuma kāpumu Latvijā.

Ņemot vērā izklāstītos apstākļus, secināms, ka šobrīd Latvijā nav viennozīmīgi skaidri definējams ne sabiedrības, ne elektronisko sakaru nozares ieguvums, kā arī nav ekonomiskais un tehnoloģiskais pamatojums grozījumu izdarīšanai Nacionālajā numerācijas plānā. Elektronisko sakaru nozares asociācijas nav skaidri identificējušas numerācijas resursu nepietiekamības risku, kas varētu kavēt IoT/M2M pakalpojumu attīstību, un kas būtu noteicošais iemesls lēmuma pieņemšanai par tāda uzdevuma iekļaušanu Plāna projektā, kas līdz 2020. gadam paredzētu veikt grozījumus Nacionālajā numerācijas plānā.

Vienlaikus netiek izslēgta iespēja pārskatāmā nākotnē virzīt atbilstošus grozījumus Nacionālajā numerācijas plānā, tomēr diskusijām par šo jautājumu jānotiek ciešā sadarbībā ar elektronisko sakaru nozares pārstāvjiem un jābūt balstītām ņemot vērā elektronisko sakaru pakalpojumu tirgus pieprasījumu un Latvijas aktuālākajos datos par numerācijas resursu lietošanas IoT/M2M pakalpojumiem apjomu.

Ministru prezidents M. Kučinskis

Iesniedzējs: satiksmes ministrs U. Augulis

Vīza: valsts sekretārs K. Ozoliņš

Z.Kanberga

67028109,zita.kanberga@sam.gov.lv

1. *BEREC Report BoR (16)39 “Enabling the Internet of Things”*, <http://berec.europa.eu/eng/document_register/subject_matter/berec/reports/5755-berec-report-on-enabling-the-internet-of-things> [↑](#footnote-ref-1)
2. *ECC Recommendation (11)03 “Numbering and addressing for machine-to-machine (M2M) communications”,* <http://www.erodocdb.dk/Docs/doc98/official/pdf/REC1103.PDF> [↑](#footnote-ref-2)